钦定古今图书集成/明伦汇编/皇极典/第243卷 > 贾谊新书 > 《修政语》
## 钦定古今图书集成/明伦汇编/皇极典/第243卷 > 贾谊新书 > 《修政语》

黄帝曰：“道若川谷之水，其出无已，其行无止，故服人
而不为仇，分人而不譐者，惟其道矣。故播之于天下
而不忘者，其惟道矣。是以道高比于天，道明比于日，
道安比于山。故言之者见谓智，学之者见谓贤，守之
者见谓信，乐之者见谓仁，行之者见谓圣人。故惟道
不可窃也，不可以虚为也。故黄帝职道义，经天地，纪”
人伦，序万物，以信与仁为天下先。然后“济东海，入江
内，取《绿图》，而济积石，涉流沙，登于昆仑。于是还归中
国，以平天下。”天下太平，唯躬道而已。

《帝颛顼》曰：“至道不可过也，至义不可易也。是故以后
者复迹也。故上缘黄帝之道而行之，学黄帝之道而
赏之，加而弗损，天下亦平也。”

颛顼曰：“功莫美于去恶而为善，罪莫大于去善而为
恶。故非吾善善而已也，善缘善也；非恶恶而已也，恶
缘恶也。吾日慎一日，其此已也。”

《帝喾》曰：“缘道者之辞而学为己，缘巧者之事而学为
巧，行仁者之操而学为仁也。故节仁之器，以修其躬，
而身专其美矣。故士缘黄帝之道而明之，学帝颛顼
之道而行之，而天下亦平也。”

《帝喾》曰：“德莫高于博爱人，而政莫高于博利人。故政
莫大于信，治莫大于仁，吾慎此而已也。”

帝尧曰：“‘吾存心于先古，加意于穷民，痛万姓之罹罪，
忧众生之不遂也。故一民或饥，曰此我饥之也。一民
或寒，曰此我寒之也。一民有罪，曰此我陷之也’。仁行
而义立，德博而化富。故不赏而民劝，不罚而民治，先
恕而后行，是以德音远也。”

帝舜曰：“吾尽吾敬以事吾上，故见谓忠焉；吾尽吾敬
以接吾敌，故见谓信焉；吾尽吾敬以使吾下，故见谓
爱焉。是以见爱亲于天下之民，而见贵信于天下之
君，故吾取之以敬也，吾得之以敬也。故欲明道而谕
教唯以敬也。故欲明道为忠必服之。”

大禹之治天下也，诸侯万人，而禹一皆知其体，故大
禹岂能一见而知之也？岂能一闻而识之也？诸侯朝
会而禹亲服之，故是以禹一皆知其国也。其士月朝，
而禹亲见之，故是以禹一皆知其体也。然且大禹其
犹大恐。诸侯会，则问于诸侯曰：“诸侯以寡人为骄乎？”
朔日士朝，则问于士曰：“诸大夫以寡人为汰乎？”其闻
寡人之骄之汰耶，而不以语寡人者，此教寡人之残
道也，灭天下之教也。故寡人之所怨于人者，莫大于
此也。大禹曰：“民无食也，则我弗能使也；功成而不利
于民，我弗能劝也。”故环河而导之九牧，凿江而导之九路，澄五湖而定东海。民劳矣而弗苦者，功成而利
于民也。禹尝昼不暇食，夜不暇寝矣。方是时也，忧务
故也。故禹与民士同务，故不自言其信而谕矣。故治
天下以信为之也。